歸來堂爲韓子蒼題
作者：李彭
朝代：宋

paragraphs: 出處無定在，閲世關盛衰。
令德山林尊，昭代丘園非。
達人解其趣，頗復擇所歸。
淵明傲世故，葛巾風欹欹。
偶隨出岫雲，戲作三徑資。
少日辭吏去，新菊親風期。
韓侯極簡秀，早蒙當宁知。
未吐五色綫，小試聊補遺。
高詠少司命，乘風載雲旗。
一坐空無人，安能免深排。
昨來天東壁，少欲乘泰階。
誤隨曉星去，流落天南陲。
得縣篁竹中，簿領頗沈迷。
奈何訓誥筆，反用催科爲。
度堂痛掃溉，勝氣自爾隨。
風度窗户急，雲生梁棟遲。
不減田園居，歸去將安之。
窈窈青禁闥，沈沈黄金閨。
至尊下温詔，羣公歌式微。
行矣戒徂兩，長吟收夕霏。